Սաշա Գալստյան

Սաշա Վաչագանի Գալստյան (օգոստոսի 12, 1996, Արմավիր - ապրիլի 2, 2016, Ջրական), Հայաստանի զինված ուժերի զինծառայող, կոչումով սերժանտ։

Կենսագրություն

Կյանք և ուսում 
Ծնվել է 1996 թվականի օգոստոսի 12-ին Արմավիրի մարզի Արմավիր քաղաքում՝ Սոֆի և Վաչագան Գալստյանների ընտանիքում։

2003 թվականին սովորել է Մեծամոր քաղաքի թիվ 2 միջնակարգ դպրոցում, այնուհետև 2004 թվականին տեղափոխվել է նույն քաղաքի Նարեկացու անվան թիվ 1 միջնակարգ դպրոցը, որն ավարտել է 2012 թվականին։

2012 թվականին ընդունվել և գերազանցության վկայականով 2014 թվականին ավարտել է Արմավիրի պետական բժշկական քոլեջը, ձեռք բերելով ատամնատեխնիկի մասնագիտություն։

2014 թվականին ընդունվել է Երևանի Հայ Բուսակ բժշկական համալսարանի 3-րդ կուրսի ստոմֆակ բաժինը։

Զբաղվել է սպորտով, հաճախել համակարգչային ուսուցման կենտրոն և անգլերենի դասընթացների։

Զինվորական ծառայություն 
Սաշա Գալստյանը պարտադիր ժամկետային զինծառայության է անցել 2014/2 զորակոչով Արմավիրի Զինկոմիսարիատից։ 2015 թվականի հունվարի 14-ին զորակոչվել է բանակ։ Ծառայում էր Արցախում։ Ծառայության 14 ամիսների ընթացքում արժանացել է բազմաթիվ խրախուսանքների, ստացել կրտսեր սերժանտի, ապա սերժանտի կոչում։

Քառօրյա պատերազմ 
2016 թվականի ապրիլի 1-ի լույս 2-ի գիշերը Ադրբեջանի Հանրապետությունը լայնամասշտաբ հարձակում է գործում Արցախի վրա։ Սաշան ապրիլի 1-ին բարձրացել էր դիրքեր և նույն օրվա գիշերը ժամը 04:30-ի սահմաններում տեղի է ունեցել հարձակումը։ Ադամ Սահակյանը կապ հաստատելով հրամանատարի հետ, զեկուցում է որ հակառակորդը բավականաչափ մոտեցել է և հրամանատարը անցնում է Ադամի դիրք։ Մարտական գործողությունների ողջ պատասխանատվությունը իր վրա վերցնելով 4 հոգուց բաղկացած սահմանապահ ուժերը դիրքի ավագ Սաշա Գալստյանի գլխավորությամբ անցնում են հարձակման։ Սաշան 4-5 ժամ թեժ պայքար մղելով թշնամու դեմ, մեծ կորուստներ է հասցնում (թշնամու զոհերի 90%-ը տվել է Սաշան) և զոհվում է հակառակորդի դիպուկահարի գնդակից։

Հուղարկավորություն 
Ապրիլի 9-ին տեղի ունեցավ Սաշա Գալստյանի հուղարկավորությունը Մեծամորի հերոսների գերեզմանատանը։ Հոգեհանգիստը տեղի ունեցավ Մեծամորի մշակույթի պալատում։

Պարգևներ 
2016 թվականի ապրիլի 7-ին Սաշա Գալստյանը ԼՂՀ նախագահ Բակո Սահակյանի կողմից պարգևատրվել է Լեռնային Ղարաբաղի Հանրապետության «Մարտական ծառայություն» պետական մեդալով։

2016 թվականի մայիսի 4-ին Սաշա Գալստյանը Հայաստանի նախագահ Սերժ Սարգսյանի կողմից պարգևատրվել է Հայաստանի Հանրապետության «Արիության» պետական մեդալով։

2016 թվականի օգոստոսի 12-ին Սաշան Հայաստանի Ղարաբաղյան պատերազմի վետերանների կողմից պարգևատրվել է «Հայրենիքի պաշտպանության» մեդալով։

Ծանոթագրություններ 

Քառօրյա պատերազմ